РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/163-16

29. јул 2016. године

Б е о г р а д

ЗАПИСНИК

СА ЧЕТВРТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 29. ЈУЛА 2016. ГОДИНЕ

Седница је почела у 12,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Катарина Ракић, Душица Стојковић, Александра Ђуровић, Бранка Стаменковић, Бранимир Јовановић, Момо Чолаковић и Петар Петровић (напустио седницу у току разматрања 3. тачке дневног реда).

Седници су присуствовали заменици чланова Одбора: Весна Ракоњац, заменик Верољуба Матића, Стефана Миладиновић, заменик Ђорђа Милићевића, Александра Јерков, заменик Бојана Пајтића и Мариника Тепић, заменик Ненада Чанка.

Седници нису присуствовали чланови Одбора: Верољуб Матић, Ђорђе Милићевић, Војислав Шешељ, Немања Шаровић, Бојан Пајтић, Ненад Константиновић и Ненад Чанак.

Седници је, на позив председника Одбора, присуствовала и Светислава Булајић, генерални секретар Народне скупштине.

На предлог председника, Одбор је већином гласова утврдио следећи

Д н е в н и р е д:

1. Разматрање захтева Жељка Сушеца, народног посланика, за давање мишљења за обављање друге јавне функције (21 број 02-1673/16 од 25. јула 2016. године);
2. Доношење одлуке о образовању Жалбене комисије Народне скупштине, на предлог генералног секретара Народне скупштине (21 број 02-1686/16 од 26. јула 2016. године);
3. Разно.

**ПРВА ТАЧКА ДНЕВНОГ РЕДА**: Разматрање захтева Жељка Сушеца, народног посланика, за давање мишљења за обављање друге јавне функције

Председник Одбора је обавестио чланове и заменике чланова Одбора да је народни посланик Жељко Сушец поднео захтев за давање позитивног мишљења за истовремено обављање функције народног посланика и функције одборника Скупштине града Панчева, на коју је изабран 19. маја 2016. године.

Дискусије није било.

На предлог председника, Одбор је једногласно дао позитивно мишљење Жељку Сушецу да уз функцију народног посланика, може да обавља и функцију одборника Скупштине града Панчева.

**ДРУГA ТАЧКA ДНЕВНОГ РЕДА:** Доношење одлуке о образовању Жалбене комисије Народне скупштине, на предлог генералног секретара Народне скупштине

Председник Одбора је обавестио чланове и заменике чланова Одбора да је Светислава Булајић, генерални секретар Народне скупштине, у складу са Законом о државним службеницима, Пословником и Одлуком о организацији и раду Службе Народне скупштине, доставила Одбору Предлог за образовање Жалбене комисије Народне скупштине, јер је члановима Жалбене комисије, која је образована Одлуком Административног одбора од 27. јула 2011. године, истекао петогодишњи мандат.

Генерални секретар се захвалила председнику и члановима Одбора што се у кратком року одржава седница на којој се разматра предлог за образовање Жалбене комисије који је поднела и додатно појаснила да је предложила да састав Комисије буде исти као и у претходном мандату, јер је континуитет важан за ажурно обављање тих послова. Нагласила је да су предложени чланови искусни правници који добро познају прописе о државној управи, као и управни поступак, и напоменула да је предложен један нови члан уместо члана који је током мандата отишао у пензију.

Дискусије није било.

На предлог председника Одбор је, већином гласова, донео

О Д Л У К У

о образовању Жалбене комисије Народне скупштине

1. Образује се Жалбена комисија Народне скупштине (у даљем тексту: Жалбена комисија).

2. За председника Жалбене комисије именује се Сања Пецељ, дипломирани правник.

3. За чланове Жалбене комисије именују се:

1) Наташа Росић, дипломирани правник;

2) Сања Стајић, дипломирани правник;

3) Милица Башић, дипломирани правник;

4) Слађана Радивојевић, дипломирани правник.

**ТРЕЋА ТАЧКА ДНЕВНОГ РЕДА:** Разно

Бранка Стаменковић, члан Одбора, је изнела мишљење да разматрање захтева из прве тачке дневног реда седнице није у надлежности Одбора јер народи посланик може обе функције да обавља без сагласности Одбора. Указала је и да је у систему е-парламента евидентиран захтев Прекршајног суда у Пожаревцу који датира од пре три недеље, којим је од Одбора затражено да се изјасни о посланичком имунитету народног посланика који се позвао на имунитет у поступку који се против њега води пред тим судом. Замолила је председника Одбора да се овај захтев разматра на следећој седници на коју би био позван посланик како би објаснио о ком се прекршају ради.

Председник Одбора је указао да председник одбора одлучује о томе шта ће се наћи на дневном реду седнице, с обзиром на чињеницу да дневни ред седнице предлаже председник одбора, као и да члан одбора има право да предложи допуну дневног реда, у складу са чланом 92. став 4. Пословника, јер се одредбе Пословника сходно примењују и на седнице одбора.

У вези са поднетим захтевом Жељка Сушеца, за давање позитивног мишљења, председник Одбора је рекао да није могао да занемари захтев који је поднео именовани народни посланика, да је Одбор дао позитивно мишљење, а да Агенција може да укаже да није било потребе за прибављање мишљења, те да је то посао Агенције.

У вези са питањем имунитета посланика који се у прекршајном поступку позвао на имунитет, указао је да према Уставу Републике Србије, против народног посланика не може да се води кривични или други поступак у коме се може изрећи казна затвора; да је прекршајни поступак један од поступака у коме се може изрећи казна затвора; да Прекршајни суд у Пожаревцу није тражио од Одбора да одлучује о имунитету посланика, већ информацију о томе да ли је Зоран Милекић још увек народни посланик. Даље је навео, да је пре месец дана дописом обавестио Суд да је именовани народни посланик и да ужива посланички имунитет, као и да тиме није поступио супротно Пословнику нити је прекршио било који други пропис.

Бранка Стаменковић је позвала све чланове Одбора на колегијалнији и парламентарнији однос, као и на поштовање процедура предвиђених Пословником, са чиме се сложио председник Одбора.

\*\*\*

Седница је завршена у 12,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић